ለወገን የተዘረጉ እጆች
 በር ላይ ካናቴራ የለበሱ ወጣቶች ተራርቀው በመቆም እንግዶችን በክብር እጅ ይነሳሉ፡፡ ወደ ግቢው ሲዘልቁ በሞቀ ሰላምታና ፈገግታ ይቀርብልዎታል፡፡ መምጣትዎ ለምን እንደሆነ ስለሚታወቅ ታላቅ ሰብዓዊ ክብር ይቸርዎታል፡፡ መጋቢት 4 ቀን 2012 የኮሮና ቫይረስ ኢትዮጵያ ውስጥ መገኘቱ ይፋ መደረግ ተከትሎ መንግስትና ህዝብ ወረርሽኙ እንዳይዛመት ዘርፈ ብዙ ጥረቶች በማድረግ ላይ ይገኛሉ፡፡ ወረርሽኑ ከመቆጣጠር ጎን ለጎን በሽታው በፈጠረው ስጋት ለኢኮኖሚያዊ ችግር የተጋለጡ የማህበረሰብ ክፍሎች ለመደገፍ የተለያዩ የበጎ ፈቃድ እንቅስቃሴዎች በመደረግ ላይ ይገኛሉ ፡፡ ከነዚህ የበጎ ፈቃድና እርዳታ ማሰባሰብ እንቅስቃሴዎች አንዱ ሰብአዊ ጥምረት የሀገር ፍቅር የበጎ ፍቃደኞች ማህበር እያደረገ ያለው እንቅስቃሴ ተጠቃሽ ነው ፡፡ ፒያሳ አካባቢ በሚገኘው የሀገር ፍቅር ቲያትር ቤት ውስጥ ማህበሩ በኮሮና ምክንያት ለተለያዩ ችግሮች ለተጋለጡ ወገኖች ሰብዓዊ ድጋፍ ከማህበረሰቡ በማሰባሰብ ላይ ይገኛል፡፡ የማህበሩ አስተባባሪና መስራች የሆነው አርቲስት ያሬድ ሹመቴ ሀገር እና ህዝብ ችግር ላይ በሚወድቁበት ወቅት መተባበር የሁሉም ዜጋ ኃላፊነት መሆኑን ያስረዳል፡፡ ማህበሩ በጎ ፍቃደኛ ወጣቶችን በማስተባበር ከለጋሾች የተለያዩ የምግብ ፣ የዓልባሳትና የንፅህና መጠበቂያ ቁሳቁሶችን በማሰባሰብ ላይ እንደሚገኝ ይናገራል፡፡ በተለይም በዝቅተኛ የኑሮ ደረጃ ላይ የሚገኙ ወገኖች ለችግር እንዳይጋለጡና በወረርሽኙ ምክንያት የሚደርስባቸው ጉዳት ለመቀነስ በገንዘብና በዓይነት የተለያዩ ድጋፎችን እያሰባሰቡ ፤ እስካሁን የተሰበሰበው እርዳታ ለሚያስፈልጋቸው ዜጎች ለማድረስ በዝግጅት ላይ እንደሆነ ተናግሯል፡፡ እስካሁንም በማህበሩ ስም በተከፈተ የሂሳብ ቁጥር ከ800ሺ በላይ ብር መሰብሰቡን ፤ በዓይነት ደግሞ 220 ማዳበሪያ ሞኮሮኒ፣ 70 ኩንታል የስንዴ ዱቄት፣ 500 ካርቶን ፓስታ፣ 600 የተለያየ ሊትር መጠን ያለው ዘይት፣ 152 ካርቶን ሳሙና እና 350 ፈሳሽ ሳሙና (የተለያዩ የሊትር መጠን ያላቸው) እንዲሁም የተለያዩ ቁሳቁሶችን ከለጋሾች መገኘቱን ያብራራል ፡፡ ማህበረሰቡ ሊከሰቱ ይችላሉ ተብለው የተገመቱ ችግሮችን ለመከላከል እያደረገ ያለውን ትብብርና መደጋገፍ አጠናክሮ ሊቀጥልበት ይገባል ያለው አርቲስት ያሬድ ፣ የገጠመንን አለምቀፍ ወረርሽኝ እንደ ሀገር ሊቋቋም ተባብሮ መቆም የሚያስፈልግበት ወቅት እንደሆነም ያስረዳል፡፡ በማህበሩ ስም የበጎ ፍቃድ አገልግሎት በመስጠት ላይ እያለ ያገኘነው ወጣት ዮናስ ምትኩ በበኩሉ ፣ ማህበረሰቡ በሚችለው ሁሉ በመደጋገፍ ይህንን ጊዜ ማለፍ የሚጠበቅበት መሆኑን ይገልፃል:: ኮሮናን ለመከላከልና የሚያፈጥረው ማህበራዊና ኢኮኖሚያዊ ተፅዕኖ ለመቋቋም ማህበረሰቡና መንግስት እያረጉ ያሉት እንቅስቃሴ የሚያበረታታ ነው ያለው በጎ ፍቃደኛው ወጣት፣ በህብረት ችግሩን ለመፍታት መንቀሳቀስ ዋነኛ መፍትሄ መሆኑንም ጠቁሟል፡፡ አዲስ ዘመን መጋቢት 28/2012 ተገኝ ብሩ